Peste 600.000 de automobile de tip C3 şi DS3 din aproximativ 20 de ţări au fost rechemate de Citroën în service, din cauza unor probleme care le pot pune în pericol viața atât a șoferilor, cât și a pasagerilor.
Reprezentanții Citroën au anunțat, joi, că această decizie a fost luată, după ce s-a constatat că modele C3 și DS3, produse în perioada 2009 – 2019, au probleme mari la airbag-uri, potrivit Agerpres.
Astfel, sunt vizate de această rechemare în service un număr total de 605.772 de automobile din aproximativ 20 de ţări din Europa de Sud, Orientul Mijlociu şi Africa de Nord.
Conform purtătorului de cuvânt al mărcii Citroën, care face parte din grupul Stellantis, această acțiune vizează 497.171 de automobile Citroën C3 şi 108.601 de automobile DS3, ”modele care au fost produse între 2009 şi 2019 şi care nu se mai comercializează”.
Se pare că această rechemare are legătură cu “deteriorarea gazului inclus în sistemul de airbag, care suferă modificări cu trecerea timpului.”
“Atunci când gazul se deteriorează, poate afecta anumite piese care intră în componenţa airbag-ului.
Atunci când airbag-ul se declanşează, în caz de accident, pot exista particule sau mici piese care ar putea fi proiectate şi să provoace răniri”, ținut să precizeze purtătorul de cuvânt al mărcii Citroën.
Primele demersuri din cadrul acestei acțiuni de rechemare au fost întreprinse încă de la începutul lunii mai atunci când cei de la Citroën le-au trimis o serie de notificări proprietarilor vehiculelor vizate.
Cei care dețin o mașină de tip C3 şi DS3, fabricată între 2009 şi 2019 trebuie să se înregistreze online şi ulterior vor fi contactaţi pentru a-şi planifica reparaţia la un concesionar, a transmis Citroën.
Proprietarii acestor mașini nu trebuie să își facă griji cu privire la costurile reparațiilor, deoarece conform anunțului făcut de către cei de la Citroën, acestea urmează să fie suportate de constructorul auto.